
	НАЦИОНАЛНИ МЕХАНИЗАМ
ЗА ПРЕВЕНЦИЈУ ТОРТУРЕ
МОНИТОРИНГ УСТАНОВА
У КОЈИМА СЕ НАЛАЗЕ 

ЛИЦА ЛИШЕНА СЛОБОДЕ


	Извештај

о прихвату повратника у поступку реадмисије на аеродрому „Никола Тесла“
21. марта 2014. године

	


Основни ПОДАЦИ О ПОСЕТИ
	МЕСТО 

ПОСЕТЕ
	Аеродром „Никола Тесла“, Београд

Станица граничне полиције и Канцеларија за реадмисију

	ИНИЦИЈАЦИЈА ПОСЕТЕ
	Обавештење НПМ Краљевине Шпаније о депортацији лица по основу реадмисије 

	ПРЕДМЕТ ПОСЕТЕ
	Прихват повратника из Краљевине Шпаније и Републике Немачке
 

	МАНДАТ
	Обављање послова Националног механизма за превенцију тортуре (НПМ) у складу са чл. 2а Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака („Сл. лист СЦГ - Међународни уговори“, бр. 16/2005 и 2/2006 и "Сл. гласник РС - Међународни уговори", бр. 7/2011)

	ЦИЉ ПОСЕТЕ
	Праћење поступања органа јавне власти и службених лица у поступку спречавања било каквог облика злостављања или мучења, као и усмеравање службених лица на стварање услова и поступање према лицима лишеним слободе у складу са важећим прописима и стандардима, све у циљу превенције тортуре и других сурових, нељудских или понижавајућих казни и поступака. 

	ВРСТА ПОСЕТЕ
	Ad hoc посета


	ДАТУМ ПОСЕТЕ
	21. март 2014. године 

	НАЈАВА ПОСЕТЕ
	Посета је најављена телефонским путем, станици граничне полиције на аеродрому „Никола Тесла“

	ТИМ ЗА ПОСЕТУ
	чланови тима:

Јелена Унијат, 

Стручна служба Заштитника грађана 

Јелена Јелић,  

Стручна служба Заштитника грађана 



	сарадња са ОРГАНИМА ВЛАСТИ
	· Службена лица су остварила пуну сарадњу са тимом НПМ и пружилa све тражене информације
· Члановима НПМ тима омогућен је приступ вратима авиона, односно тунелу за излазак из авиона, тако да је праћење поступања према повратницима вршено у континуитету.

	Сарадња са међународним организацијама 
	· Пуна сарадња и координација са НПМ Краљевине Шпаније
· Остварен је контакт са представницима шпанског НПМ као и са представницима FRONTEX
 при изласку депортованих лица из авиона


мандат НационалнОГ механизмА за превенцију тортуре
Законом о ратификацији Опционог протокола уз Конвенцију против тортуре и других сурових, нељудских или понижавајућих казни и поступака
 прописано је да Национални механизам за превенцију тортуре (НПМ) обавља посете установама у којима се налазе или се могу налазити лица лишена слободе у циљу одвраћања државних органа и службених лица од било каквог облика мучења или било ког другог облика злостављања, као и ради усмеравања државних органа ка стварању смештајних и осталих животних услова у установама у којима се смештају лица лишена слободе у складу са важећим прописима и стандардима. 

НПМ има право на несметан, ненајављен и свакодобан приступ свим установама и свим просторијама у којима се налазе или се могу налазити лица лишена слободе; да насамо разговара са тим лицима, са  службеним лицима која су обавезна да сарађују тим поводом, и са свим осталим лицима која могу имати информације значајне за поступање према лицима лишеним слободе; приступ свој документацији која се односи на та лица; да надлежним органима даје препоруке у циљу побољшања начина поступања према лицима лишеним слободе и унапређење услова у којима се она задржавају или затварају.

У члану 2а Закона одређено је да Заштитник грађана обавља послове НПМ и да у  обављању тих послова сарађује са омбудсманима аутономних покрајина и удружењима чијим је статутом предвиђени циљ удруживања унапређење и заштита људских права и слобода, у складу са законом.
Заштитник грађана и Покрајински омбудсман АП Војводине су потписали Меморандум о сарадњи у обављању послова НПМ
, којим је предвиђено је да ће Покрајински омбудсман активно учествовати у посетама мониторинг тима НПМ установама у којма су смештена лица лишена слободе, а које се налазе на територији АП Војводине. 

На основу спроведеног поступка по Јавном позиву
 Заштитник грађана је  изабрао удружења са којима ће остваривати сарадњу у обављању послова НПМ, и то Београдски центар за људска права, Виктимолошко друштво Србије, Дијалог, Иницијатива за права особа са менталним инвалидитетом (МDRI-S), Комитет правника за људска права (YUKOM), Међународна мрежа помоћи (IAN), Одбор за људска права – Ваљево, Хелсиншки одбор за људска права у Србији и Центар за људска права – Ниш.

По обављеној посети, НПМ сачињава извештај о посети ког доставља посећеној установи. Уколико су утврђене неправилности у раду установе, у извештају се упућују препоруке ради отклањања недостатака. НПМ одржава стални дијалог са посећеном установом као и органом у чијем је саставу посећена установа, у циљу спровођења упућених препорука, односно отклањања утврђених недостатака који могу довести до појаве тортуре, нељудског или понижавајућег поступања.
У досадашњем раду НПМ тим је обавио 8 мониторинга прихвата повратника на основу Споразима о реадмисији, на аеродрому „Никола Тесла“. Приликом свих 8 мониторинга установљено је да се прихват одвија уз поштовање људског достојанства и нису уочене никакве неправилности, тортура или било који други облик злостављања према враћеним лицима у поступку реадмисије. Такође, процес прихватања повратника држављана Републике Србије на аеродром „Никола Тесла“ у Београду, Србија, представља пример добре праксе. 

МОНИТОРИНГ ПОСТУПКА РЕАДМИСИЈЕ
Споразумом између Републике Србије и Европске уније о реадмисији лица која незаконито бораве
, а који је ступио на снагу 01. јануара 2008. године, уговорне стране су регулисале процедуру повратка особа које не испуњавају или више не испуњавају услове за улазак или боравак на територији државе уговорнице.
Посета НПМ је организована ради праћења прихвата повратника, који су депортовани из Краљевине Шпаније и Републике Немачке у Скопље и Београд, посебно организованим летом 21. марта 2014. године. Депортација је спроведена у организацији европске агенције FRONTEХ. На београдски аеродром депортовано је 11 држављана Републике Србије.
Мониторинг над поступком депортације, до момента предаје лица Граничној полицији Републике Србије, вршили су представници НПМ Краљевине Шпаније. Током лета у авиону су се налазили један лекар и медицински техничар из Краљевине Шпаније и један лекар из Немачке, који је био у пратњи повратника са дисајним сметњама.
Током мониторинга прихвата повратника запажено је да су службена лица Граничне полиције Републике Србије прихват повратника у процесу реадмисије обавили уз пуно поштовање достојанства и без било какве примене силе. По устаљеној процедури, службена лица су прво извршила увид у путне исправе и утврдила идентитете лица, а потом су са лицима обавили интервјуе о разлозима и околностима њиховог одласка из Републике Србије, дужини боравка у страној земљи, о начину издржавања у иностранству, и др. 
Након обављене контроле од стране полиције, лица су спроведена у Канцеларију за реадмисију Комесаријата за избеглице и миграције, на аеродрому „Никола Тесла“. У Канцеларији је организован  примарни и ургентни прихват који обухвата информисање повратника, давање савета, омогућавање превоза до центара за интервентни прихват Комесаријата за избеглице и миграције, упознавање са њиховим правима и обавезама, упућивање на Повереништва/Савете за миграције и друге службе у локалним самоуправама ради даље помоћи. Лицима која немају новчаних средстава за превоз до места пребивалишта, Канцеларија за реадмисију пружа помоћ. Преко Градског центра за социјални рад повратницима се обезбеђују карте за превоз до места које лице планира привремено да користи по повратку у Републику Србију.  
Комесаријат за избеглице и миграције унапред добија информације о томе да ли међу повратницима има лица којима је потребно указати медицинску помоћ или негу, те се у случају потребе обезбеђује присуство лекара. Лекари на основу прегледа и постојеће медицинске документације сачињавају извештај, а по потреби дају упут за стационирано лечење или рецепт за преузимање неопходног лека. Такође, пружају и непосредну здравствену помоћ на лицу места уколико процене да је то потребно. У том погледу остварена је пуна сарадња Комесаријата за избеглице и миграције и Министарства здравља.
Изјаве затечених повратника
НПМ је обавио интервјуе са неколико повратника. Углавном су то лица која су провела неколико година у земљама Европске уније. У покушајима да законски регулишу свој боравак у европским земљама, најчешће су подносили захтев за азил. 
Према изјавама повратника, током процеса депортације службена лица су се према њима опходила коректно и професионално.  
�  Европскa агенције за управљање оперативном сарадњом на спољним границама држава чланица Европске уније


�  "Сл. лист СЦГ - Међународни уговори", бр. 16/2005 и 2/2006 и "Сл. гласник РС - Међународни уговори", бр. 7/2011


�  12. децембра 2011. године


�  објављеном 29. децембра 2011. године у „Службеном гласнику Републике Србије“


� ("Сл. гласник РС - Међународни уговори", бр. 103/2007)

